Es wird agno, ass die eigentligi Burg mehreri chliini Vorläufer gha het.  Münzefund belege, ass s Gebiet scho zur Ziit vo de Römer besiidlet gsi isch. 1168 isch s Schloss Biedertan as Lehe an dr Kaiser Friedrich Barbarossa cho. Vo 1269 a het s im Basler Bischof ghört. Ab 1392 si d Herre vo Wessebärg d Lehnsdräger gsi. Noch em 16. Johrhundert het men em Schloss zerst "Biidertal", denn "Burgtal" und schliesslig "Burg" gsait. 1815 het dr Wiener Kongress Burg em Kanton Bern zugordnet. 1994 ischs mit em Laufedal zum Kanton Basel-Landschaft cho.